ועדת הכספים, כנסת 23, פרוטוקול מספר 200, 2020-12-08 11:18

משה גפני: אנחנו מחדשים את ישיבת ועדת הכספים.

משה גפני: על סדר היום דיון מהיר בנושא: "הפסקת אפליית תושבי אשקלון - העיר המופגזת והמאוימת בישראל", של חברי הכנסת אופיר סופר, אלכס קושניר, יעקב אשר, מאיר כהן, קרן ברק.

משה גפני: נשמע את קרן ברק ואחר כך אני אומר את דעתי בעניין וכמובן אני אתן לראש העיר שאני מקדם אותך בברכה.

משה גפני: כאן זאת ועדת הכספים של הכנסת, אי של יציבות כלכלית.

משה גפני: כאן קואליציה ואופוזיציה זה לא הדבר הכי חשוב אלא חשוב לסייע – במקרה הזה עליו אנחנו דנים – לאשקלון.

משה גפני: אנחנו חושבים שהכותרת של הדיון היא נכונה.

משה גפני: אני רוצה שנוציא סדר יום.

משה גפני: מחר לא תהיה ועדת משנה כי אופיר כץ בבידוד.

משה גפני: במקום זה אני שם על סדר היום את הנושא של המאפיה בקריית שמונה.

משה גפני: אני יודע שזה יהיה גם במליאה.

משה גפני: אני ביקשתי את מנכ"ל משרד הביטחון, דיברתי אתו, ואני צריך לקבל תשובה.

משה גפני: הדיון בנושא יתקיים מחר ב-10:00.

קרן ברק: תודה רבה ליושב ראש.

קרן ברק: אני מודה לכם.

קרן ברק: גם למנהל הוועדה וגם ליושב ראש שבאמת הכנסתם את הדיון הזה.

קרן ברק: אנחנו מכירים את סדר היום של ועדת הכספים, אנחנו מכירים את העומס שיש כאן ואנחנו מאוד מודים לכם ששמתם את זה על סדר היום במהירות האפשרית.

קרן ברק: אני אהיה קצרה כי יותר חשוב לשמוע את חברי ראש העיר תומר גלאם שהוא יסביר.

קרן ברק: כולנו שומעים כל היום בחדשות על מצבה של אשקלון ברמה הביטחונית.

קרן ברק: אני חושבת שאם תעשה סקר בקרב אזרחי מדינת ישראל, כולם יאמרו לך שאשקלון היא אחת הערים שנמצאת מבחינה ביטחונית הכי מופגזת וברמה ביטחונית בעייתית.

קרן ברק: עדיין מתייחסים אליה שונה לחלוטין מאשר לכל יישובי עוטף עזה.

קרן ברק: לדבר הזה היינו אמורים לשים סוף כבר מזמן.

קרן ברק: ראש הממשלה הבטיח את זה מזמן, שרי הממשלה הבטיחו את זה מזמן וזה היה אמור להגיע לסדר היום בישיבת הממשלה האחרונה, ביום ראשון האחרון, וזה היה על סדר היום.

קרן ברק: פתחת את סדר היום וראית שאמורה להיות הצעת המחליטים על הפיכת העיר אשקלון לאזור עדיפות לאומית, לאזור פיתוח א', אבל כל זה ירד בגלל המצב הפוליטי הבעייתי.

קרן ברק: גם ועדת שרים לא התכנסה ושוב אשקלון נכנסה לסיפור הזה.

קרן ברק: אני רוצה לתת כמה נתונים כי באמת יותר חשוב לי שישמעו את ראש העיר.

קרן ברק: באשקלון חיים כ-135,000 תושבים.

קרן ברק: קו השיפוט שלה מרוחק 4.2 קילומטרים מרצועת עזה.

קרן ברק: היא נכנסה לטווח הרקטות כבר ב-2003 ועל פי נתוני משרד הביטחון היא העיר המופגזת ביותר בישראל.

קרן ברק: אלה נתוני משרד הביטחון ולא שלנו.

אלכס קושניר: אלה 14 קילומטרים.

אלכס קושניר: לא 4.2 קילומטרים.

מיקי לוי: אנחנו בעד אבל תבינו שאי אפשר למכור סתם נתונים.

מיקי לוי: אלה 14 קילומטרים.

קרן ברק: סליחה.

קרן ברק: טעות שלי.

קרן ברק: היא מקבלת הכי פחות תמיכה מטעם המדינה.

קרן ברק: לצורך המחשה, ל-25 אחוזים מתושבי אשקלון אין מענה מיגוני הולם.

קרן ברק: הסכמי הגג, היא בחוסר לעומת ערים אחרות.

קרן ברק: תעשיות.

קרן ברק: כל זה מוביל לזה שהמציאות שבה אשקלון מצד אחד, זה המצב הביטחוני שלה עליה כרגע דיברתי ומהצד השני היעדר תמיכה מהותית מצד המדינה, מובילה לכך שתעשיות רבות לא מגיעות לאשקלון ולכן יש פחות הכנסות מארנונה לעיר, אנשים מעדיפים ללכת לאזורי תעשייה מסביב.

קרן ברק: גם התושבים, ישבנו כאן בדיונים על חוק עכו, שעות על גבי שעות, ומה דיברנו בהם?

קרן ברק: דיברנו על ההגירה השלילית.

קרן ברק: אנשים שרוצים לשפר דיור, קופצים מעל עכו וקופצים לנהריה ולכן, כדי לאזן את זה, נתנו את ההטבות לעכו, כדי שלא יקפצו מחיפה ישר לנהריה אלא שיעצרו בעכו כדי שנשווה את ההטבות.

קרן ברק: אותו דבר קורה באזורים האלה.

קרן ברק: יש שם מושבים, יש שם משפרי דיור שעוברים לישובים מסביב כמשפרי דיור, במקום להישאר שם.

משה גפני: הטבות מס לא יתאים כאן.

משה גפני: אזור עדיפות מתאים וצריך לעשות את זה.

קרן ברק: לכן אנחנו צריכים לעזור להם גם בהטבות מס וגם הנחות בארנונה.

קרן ברק: אני חייבת לספר שאני החתמתי רבים מהחברים כאן על חוק עידוד השקעות הון כאשר גם העיר אשקלון תיהנה מהמענקים לתעשייה וגם זה חלק מסדר היום אותו אנחנו רוצים להביא לאשקלון.

קרן ברק: אני מבקשת ממך וגם מהחברים שנצא מכאן עם החלטה שהייתה אמורה להגיע ביום ראשון אבל נקרא שוב שזה יקרה השבוע ואשקלון תוכר כאזור עדיפות לאומית א' באופן מלא.

משה גפני: תודה רבה.

משה גפני: חבר הכנסת מאיר כהן, ראש עיריית דימונה שלשעבר והשר לשעבר.

מאיר כהן: תודה רבה אדוני.

מאיר כהן: שלום אדוני ראש העיר.

מאיר כהן: תודה לכל חברי הכנסת שהצטרפו, כולנו הצטרפנו, לבקשה הזאת.

מאיר כהן: שלושה דברים חשובים.

מאיר כהן: לפי נתוני צבא הגנה לישראל ומשרד הביטחון, אשקלון היא העיר הכי מופגזת.

מאיר כהן: בסבבים האחרונים, הכי מופגזת.

מאיר כהן: כשר הרווחה הייתי שם בצוק איתן ואני חייב לומר שתושבי אשקלון גילו עמידה יוצאת מן הכלל.

מאיר כהן: צוותי הרווחה של אשקלון פעלו – אני או מר כאן חד וחלק – בצורה המיטבית ביותר וכשביקרתי שם, נפגשתי עם אזרחים נהדרים.

מאיר כהן: מה שני הדברים שחסרים אדוני ואתה אמרת את זה.

מאיר כהן: העיר אשקלון אינה מוגדרת על ידי הממשלה כאזור עדיפות לאומית והיא צריכה להיכנס לתוך ההכללה הזאת.

מאיר כהן: הדבר השני, העיר אינה באזור פיתוח א'.

מאיר כהן: אזור התעשייה של אשקלון הוא אזור תעשייה שחוטף כל כך הרבה ואתה יכול לנסוע ארבעה או חמישה קילומטרים קצת יותר דרומה, לפתוח שם עסק, תקבל כל מה שאתה רוצה אבל אם אתה עושה את זה באשקלון, אתה ממש נמצא אחורה בסדר העדיפות.

משה גפני: זו החלטה אנכרוניסטית כשלא היו אז הפגזות.

מאיר כהן: כן.

מאיר כהן: זו החלטה ישנה.

משה גפני: לא מותאמת לתקופה.

מאיר כהן: הירי הרקטי הופך את אשקלון, ומי שקצת מבין, בדיוק מקום בו אתה לוחץ על הכפתור, זה עוקף את שדרות ונופל באשקלון.

מאיר כהן: אשקלון נמצאת ממש מאחור.

מאיר כהן: יש שם פיתוח יוצא מן הכלל.

מאיר כהן: בצפון העיר יש פיתוח חסר תקדים, באמת חסר תקדים, שמראה על הרצינות של פרנסי העיר.

מאיר כהן: לכן ללא שייכות פוליטית, בהחלטה של כל המפלגות, חיים שם אנשים שזיקתם הפוליטית לא צריכה לגעת בהם, ואני אומר שזה אחד הדברים שאפשר למצוא באמת תמימות דעים בין כל חברי הבית הזה, שבאמת את הדבר הזה עם אשקלון אנחנו נדע לפתור, ומי כמוך יודע להזיז דברים.

מאיר כהן: תודה רבה.

משה גפני: תודה רבה.

משה גפני: אלכס קושניר.

אלכס קושניר: אני קודם כל חייב גילוי נאות.

אלכס קושניר: אני תושב אשקלון.

אלכס קושניר: לעניין עצמו.

אלכס קושניר: אני אספר את הסיפור איך שהוא.

אלכס קושניר: תושבי העיר אשקלון הם תמיד נכס אלקטורלי מדהים במהלך מערכות הבחירות.

אלכס קושניר: אין שר, כולל ראש הממשלה, כולל השר דרעי, כולל גבי אשכנזי, כולל אלי כהן שלא הגיעו לאשקלון במהלך מערכות הבחירות ולא אמרו און רקורד, מולה המצלמה, שאשקלון צריכה לקבל עדיפות א' ותושבי אשקלון צריכים לקבל הטבות מס.

אלכס קושניר: אבל ברגע שהבחירות הסתיימו, כל ההבטחות האלה נעלמות.

אלכס קושניר: בקיץ הקודם, באוגוסט, הגשתי הצעת חוק שהייתה אמורה להגדיר את אשקלון כישוב תחת איום מיידי על פי ההגדרה של פיקוד העורף.

אלכס קושניר: חצי דקה התרעה לנפילת הרקטה.

אלכס קושניר: החוק נפל.

אלכס קושניר: קראו לי פופוליסט.

אלכס קושניר: אחר כך חלק מחברי הנכנסת העתיקו את הצעת החוק הזאת ואני מקווה שהיא תעלה שוב.

אלכס קושניר: לעניין החלטת הממשלה.

אלכס קושניר: תומר גלאם הגיע לכאן לכנסת, קיבל הבטחות מראש הממשלה, מכל השרים, מיושב ראש הקואליציה, מכולם, אבל בסוף עבדו גם עליו.

אלכס קושניר: יש לזה שלושה הסברים.

אלכס קושניר: או שזה חוסר אכפתיות או שזאת שלומיאליות או שזה פשוט ההרגל שאפשר לשקר בפנים לתושבי העיר ולא יקרה שום דבר.

אלכס קושניר: אני מאוד מאוד מברך על הדיון הזה.

אלכס קושניר: נמצאים כאן חברי כנסת מכל סיעות הבית, בואו נקבל החלטה שאשקלון תקבל עדיפות א' וגם כל הנושא הה של הטבות המס, אמרת שזה רלוונטי אבל זה רלוונטי.

אלכס קושניר: הדבר היחיד שצריך לעשות זה לשנות את ההגדרה, לשנות את התפיסה, לא לחשב מרחק אלא לחשב תוך כמה זמן הרקטה נופלת.

אלכס קושניר: בדרום אשקלון תושבי העיר אינם ממוגנים ואני לא צריך לספר לך מה זה כשאימא צריכה לקחת את התינוק שלה ולרוץ למטה מקומה רביעית בלי מעלית ולנסות למצוא איזשהו מחסה או קשיש שצריך לעשות את אותה פעולה.

אלכס קושניר: לכן מעבר לדברים שכתובים כאן בהחלטת הממשלה, שאני מקווה שבסופו של דבר איכשהו תגיע, אני לא רואה כאן שום פתרון לנושא של מיגון של דרום העיר.

אלכס קושניר: זה פשוט לא קיים.

אלכס קושניר: זו התעלמות שבסופו של דבר תעלה בחיי אדם לתושבי אשקלון.

משה גפני: תודה רבה.

משה גפני: יעקב אשר.

יעקב אשר: תודה אדוני היושב ראש.

יעקב אשר: אני רוצה לשבח את ראש העיר תומר גלאם שבאמת הוא בולדוזר שלוקח את העיר לפיתוח גדול מאוד, לתוספת אדירה של יחידות דיור ואשקלון הולכת להיות אחת הערים הגדולות בארץ בזמן הקרוב, אבל הקטע המיוחד בו צריך לשבח אותו זה שגם בתוך הדברים האלו ליבו ועיניו כל הזמן בנושאים הקטנים כביכול שזה חינוך, רווחה, אוכלוסיות במצוקה וזה בעצם הדבר החשוב.

יעקב אשר: אני רוצה לומר דבר אחד ואמר את זה קודם מאיר כהן ידידי וזאת כנראה נקודת מבט של ראשי עיר לשעבר.

יעקב אשר: כאשר עיר נמצאת בתנופה כזאת של בנייה של עשרות אלפי יחידות דיור, ואלה מאות אלפי אנשים, נדמה לי שבתוכנית מדובר ב-25,000 יחידות דיור.

תומר גלאם: 31,000.

יעקב אשר: זה אומר שזאת הולכת להיות עיר ענקית.

יעקב אשר: כשיגיעו תושבים, ומצד שני מסחר, תעסוקה, אזורים רוויי ארנונה לא יהיו שם בגלל החשש מטילים או דברים מהסוג הזה, האפשרות שאתה יכול להקים את אותם מפעלים או את אותם משרדים בערים אחרות שכן יש להן את ההטבות הללו, בעצם אנחנו חייבים לגרום לתמריץ האנשים והמשקיעים שיבואו להשקיע בעיר הזאת כי הארנונה הזאת שלהם תחזיק את העיר הגדולה הזאת שתהיה עם מאות אלפי אנשים.

יעקב אשר: לכן החשיבות כאן היא גדולה מאוד.

יעקב אשר: מבחינתנו כל מקום שנמצא בקו האש – ואשקלון נמצאת בקו האש, ולא ספרתי כמה פעמים היה שם וכמה פעמים במקומות אחרים – זאת עיר שצריך לתת לה את הפתרון ובמיוחד גם את החלק של הגדרה של אזור עדיפות לאומית אבל גם את החלק עליו דיברת קודם, אדוני היושב ראש, התיקון בחוק השקעות הון שזה דבר קריטי לעיר.

יעקב אשר: אם זה לא יהיה, העיר הזאת תהיה ענייה, לא תהיה לעיר את באר הנפט שנקראת תעסוקה, תעשייה וכולי.

יעקב אשר: בסופו של דבר זה אסון.

יעקב אשר: או שמפסיקים ולא בונים עשרות אלפי יחידות דיור, ואני לא ממליץ על כך, או שנותנים להם אזור עדיפות לאומית ועידוד השקעות הון וכולי כדי שהעיר הזאת תגדל בצורה טובה, כלכלית, ולא חלילה תזדקק למענקים או למענקי תמיכה מהממשלה שמי כמוך יודע כמה הם לא רצויים.

יעקב אשר: תודה רבה.

משה גפני: תודה רבה.

משה גפני: הילה שי וזאן.

הילה שי וזאן: אני חושבת שהגיע הזמן להפסיק להשתמש באשקלון רק כשרוצים לנהל קמפיינים, אז אנחנו יורדים לעיר להצטלם כל אחד עם הנציג שלו במועצה.

הילה שי וזאן: לפני חודש הגשתי שאילתה בקשר להנחה בארנונה לתושבי אשקלון.

הילה שי וזאן: אני רוצה להזכיר שבמשך שנים אשקלון כן קיבלה הנחה בארנונה במסגרת ערי עולים אבל כתוצאה מקיצוץ שנעשה לפני מספר שנים, ביטלו את ההטבה הזאת.

הילה שי וזאן: אני חושבת שהמעט שאנחנו יכולים עכשיו לעשות למען תושבי אשקלון זה להחריג אותם מהנוהל החדש.

הילה שי וזאן: מדובר בתוספת של למעלה מ-8,5 מיליון שקלים שיכולים מאוד לעזור בארנונה, במיוחד לעסקים, בעת הקשה הזאת.

הילה שי וזאן: הדבר השני עליו אני רוצה לדבר זה על כל העניין של קצ"א באשקלון.

הילה שי וזאן: לפני שנים – כי אשקלון לדעתי הייתה מקובעת כמגרש האחורי של המדינה – הקימו את צינור הנפט שנועד להעביר את הנפט מאשקלון למצרים.

הילה שי וזאן: הוא עובר דרך אשקלון והוא עובר גם באילת.

הילה שי וזאן: כבר 50 שנים שקצ"א לא משלמת ארנונה, שום תשלום שהוא, לא לאשקלון ולא לאילת, בגין העובדה שהיא מחזיקה מיתקנים שלה בשתי הרשויות האלה.

הילה שי וזאן: אני חושבת שדווקא עכשיו החלת הסכמי אברהם משנים את התמונה הכלכלית.

הילה שי וזאן: מכיוון שכל הזמן אנחנו אומרים שאין תקציב, אנחנו מבקשים – חברי הכנסת ואנכי – להפוך את אשקלון לאזור עדיפות א' ואומרים לנו שאין תקציב, הנה, בבקשה.

הילה שי וזאן: אני שוחחתי גם עם ראש עיריית אילת ונמצא כאן ראש עיריית אשקלון, שוחחתי גם עם חבר מועצת אשקלון איתי סער שבאמת נלחם עבורכם, עבור העיר שלכם, בכל מקום אפשרי.

הילה שי וזאן: הגיע הזמן שכעת, כתוצאה מההסכמים, חיפשנו מקור תקציבי, הנה מקור תקציבי.

הילה שי וזאן: ראשית, קצ"א צריכה לשלם ארנונה, מה שהיא לא עשתה במשך 50 שנים.

הילה שי וזאן: שתתחיל לשלם ארנונה על זה שהיא מחזיקה את המיתקנים שלה גם באילת וגם באשקלון.

משה גפני: אם לא, ניקח לה חלק מהמקום, כמו שעשיתי באילת.

משה גפני: שם לקחתי את החוף של קצ"א והעברתי אותו לעירייה.

משה גפני: עם קצ"א באילת, עשינו ועדה חסויה, לקחנו חלק מקצ"א שם והעברנו אותו לעיריית אילת.

משה גפני: היה מי שהלך להצטלם בחוף הזה.

משה גפני: לא אני.

משה גפני: לא רוצה לדבר לשון הרע בחודש כסלו.

הילה שי וזאן: או בכל חודש שהוא.

הילה שי וזאן: אני אסכם ואומר שאם אילת ואשקלון שותפות, אז גם עכשיו הן צריכות להיות שותפות והן צריכות לקבל חלק מההכנסות שייכנסו כתוצאה המעבר הצינור וזה בלי קשר לארנונה שהיא אמורה לשלם כי המיתקנים שלה שם.

הילה שי וזאן: זה התפקיד שלנו, לראות מה אנחנו יכולים לעשות כדי לגלות את היצירתיות הזאת בעניין.

הילה שי וזאן: אם זה מה שאנחנו צריכים כדי להעביר את אשקלון להיות אזור עדיפות א', זה מה שצריך לעשות ואנחנו עומדים לרשותכם ולרשות כל מי שפועל בעניין.

משה גפני: תודה רבה.

משה גפני: שלמה קרעי.

שלמה קרעי: תודה אדוני היושב ראש.

שלמה קרעי: אני כתושב עוטף עזה מכיר ואומר לך שאשקלון סובלת לפעמים בסבבי הלחימה שאנחנו רואים גם יותר מישובים אחרים שנמצאים בעוטף למרות שהיא 7 נקודה משהו קילומטרים.

שלמה קרעי: היא סובלת יותר במיוחד בסבבי הלחימה האחרונה.

שלמה קרעי: ראינו שזאת עיר שסופגת מכות והתושבים שם אמיצים, גיבורים והם כיפת הברזל של מדינת ישראל ואסור לנו כאן כנבחרי הציבור להפקיר את העיר הזאת.

שלמה קרעי: אני שוחחתי עם ראש הממשלה.

שלמה קרעי: אני יודע שמתגבשת חבילת הטבות לעיר אבל אנחנו נפעל בכל הערוצים, אם זה של החוק לעידוד השקעות הון או התיקון הזה של אזור עדיפות לאומית א' או משהו דומה לזה ואם זה בנושא של הטבות המס.

שלמה קרעי: כל דבר שאפשר לפעול ושיבוא לכאן, אנחנו בוועדה נרים את האצבע בעד ונחזק את ראש העיר שימשיך להוביל את העיר הזאת.

משה גפני: תודה רבה.

משה גפני: ינון אזוזלאי.

ינון אזולאי: אי אפשר שלא לחזור על הדברים ובטוח שכולם אמרו את רוח הדברים.

ינון אזולאי: אני גר קרוב לאשקלון, באשדוד.

ינון אזולאי: כשיש באשקלון אזעקה, אנחנו שומעים ואנחנו רואים את הרצף.

ינון אזולאי: אני חושב שאשקלון היא עיר שאנחנו זקוקים וחייבים לתת לה מענה בדוגמת הטבות מס או כל דבר אחר שיעזור לה.

ינון אזולאי: אני חושב שזה המקום ומכאן אנחנו צריכים לדחוף את זה.

ינון אזולאי: יישר כוח לחברי אלכס קושניר וכל מי שהעלה את הדיון הזה, דבר שהוא חשוב.

משה גפני: גם חברי הכנסת מאיר כהן ויעקב אשר.

ינון אזולאי: חבר הכנסת כהן, קודם כל ברוך הבא.

ינון אזולאי: מגיע לו פעמיים ברוך הבא.

ינון אזולאי: אני מתנצל שלא הזכרתי.

ינון אזולאי: אני מודה לכל המגישים.

ינון אזולאי: מגיע על זה יישר כוח.

ינון אזולאי: יחד עם זאת אני חושב שבמקום הדיבורים, אנחנו חייבים לעשות מעשה.

ינון אזולאי: לי למשל מחר יש הצעת חוק שעולה ואני מקווה שהיא באמת תעלה שבאה להגדיר את הרשות לפיתוח הנגב ולהכניס כמחוז דרום כשאשקלון גם היא בפנים כאשר היום היא נמצאת כפריפריה במשרד לפריפריה.

ינון אזולאי: אני הצעתי שזה יהיה מחוז דרום והוא ייכנס גם לרשות לפיתוח הנגב וכאשר יהיה צורך בפיצויים, לא תהיה לנו את הבעיה כמו שקורה לנו בעוטף עזה.

מאיר כהן: הנגב הוא על פי החלטה מנדטורית.

ינון אזולאי: נכון.

מאיר כהן: הגליל, לא.

מאיר כהן: הנגב הוא בהחלטה מנדטורית, קו 115, טיפה דרומית לקריית גת.

מאיר כהן: הגליל, לא.

מאיר כהן: בחלוקה שהיא כבר אחרי קום המדינה.

ינון אזולאי: בדיוק.

ינון אזולאי: הגליל הוא מחוז גליל.

ינון אזולאי: האבסורד הוא שהיום יוקנעם נמצאת כביכול בגליל אבל מחוז דרום, עשו קו 115 ואשקלון נמצאת שם, קריית מלאכי נמצאת ואשדוד לא.

ינון אזולאי: מחר בעזרת השם אני מעלה את זה להצבעה ואני מקווה שתהיה הסכמה, מה שיעזור ויועיל לכולנו.

משה גפני: תודה רבה.

משה גפני: ראש העיר, תומר גלאם, לפני שאתה מציג את הדברים.

משה גפני: ביקשתי מהחברים הנכבדים שהגישו את הדיון המהיר, יש דברים שנדחים בגלל לחץ שיש על ועדת הכספים ואני מצאתי לנכון לקיים את הדיון.

משה גפני: אנחנו גם נפגשנו לפני כמה ימים.

משה גפני: אשקלון היא עיר, כפי שאמרו החברים, שנמצאת כל היום על סדר היום.

משה גפני: לצערנו הרב, יש הפגזה, אשקלון היא עיר מאוימת והיא באמת המופגזת ביותר.

משה גפני: לא בדקתי את זה אבל אני מעריך שזו תמונת המצב.

משה גפני: מאז שהכרתי אותך אני רואה ראש עיר שבאמת דואג לכל תושבי העיר בלי משוא פנים.

משה גפני: לפעמים יש ראש עיר שדואג לזה ולא דואג לזה.

משה גפני: אצלך ראיתי, גם את החיוך שלך וזה שבה את לבי.

משה גפני: המציאות הזו שבה אתה נוסע גם סמוך לאשקלון וגם כשאני מגיע לאשקלון לחברים שלנו, אני רואה את תנופת הבנייה כפי שיעקב אשר אמר קודם.

משה גפני: תנופת בנייה בלתי רגילה.

משה גפני: 31,000 יחידות דיור.

משה גפני: המדינה חייבת לצאת מהעניין האנכרוניסטי של מה שהיה פעם.

משה גפני: מה שהיה פעם, לא נכון היום.

משה גפני: היום אשקלון הולכת להיות עיר ענקית, אשקלון היא עיר מופגזת, מה שגם לא היה פעם בצורה הזאת, אם אנחנו מדברים על עשרות שנים קודם, ולכן אנחנו נעשה כל מאמץ יחד עם כל החברים מכל המפלגות לסייע לך.

משה גפני: אני מעמיד את הבמה לרשותך.

משה גפני: בבקשה, ראש העיר.

תומר גלאם: אפשר קודם להראות סרטון?

משה גפני: אם זה קצר, אפשר.

תומר גלאם: כן.

תומר גלאם: זה קצר.

תומר גלאם: (הקרנת סרטון).

תומר גלאם: אדוני היושב ראש, חברות הכנסת, חברי הכנסת.

תומר גלאם: כמו שאתם רואים, הסרטון הזה משקף את המציאות.

תומר גלאם: אני היום החלטתי שאני לא כועס אלא אני מדבר מדם לבי.

תומר גלאם: מדובר באשקלון, היא של 160,000 תושבים, עיר מאוד מתפתחת.

תומר גלאם: לצד זה כ-25 אחוזים מהאוכלוסייה שלי לא ממוגנים בשכונות המוחלשות, בשכונות הישנות ומדובר על 40,000 תושבים.

תומר גלאם: מצד אחד אני כראש עיר רוצה להמשיך להיות ציוני ולבנות את ארץ ישראל וממשיך בצורה ניכרת להגדיל ולהרחיב את העיר ולא עוצר את הבנייה, מה שכל ראש עיר אחר היה עושה במידה והיה נקלע לצרה הזאת.

תומר גלאם: באותה נשימה, מה שקורה במשך העשור האחרון זה שאשקלון לא נספרת בגלל המספרים.

תומר גלאם: מעל 40,000 תושבים לא ממוגנים.

תומר גלאם: אנחנו מדברים על העוטף כעוטף.

תומר גלאם: חברים, שלא נתבלבל, עיני לא צרה בעוטף, העוטף ממוגן, אשדוד ממוגנת, אשקלון לא ממוגנת.

תומר גלאם: אין לנו את הכלים הבסיסיים כדי לתת לאנשים להתמגן.

תומר גלאם: מדובר בהחלטת ממשלה שעברה לפני הבחירות, העבירו 38 מיליון שקלים שזה לעג לרש כדי לטפל בכמה מפגעים ביטחוניים ואמרו שיעבירו במקביל.

תומר גלאם: שנה אני מכתת רגליים ואף אחד לא עבד עלי אלא הם עובדים על עצמם.

תומר גלאם: מי שמבטיח, עובד על עצמו, לא עלי.

תומר גלאם: על ראש העיר אי אפשר לעבוד.

תומר גלאם: אני אומר לכם שכיתתי רגליים והגעתי לכל משרדי הממשלה וגם לכאן.

תומר גלאם: עצוב לי לומר אבל זאת האמת, אבל לצערי גם בהחלטת הממשלה הזאת לא נרתם כל מי שהיה צריך להירתם.

תומר גלאם: מפלגה כזאת ואחרת ולא השלימו את מה שהיה צריך להשלים בגדול ואת כל מה שבאמת מגיע לעיר.

תומר גלאם: שלא נתבלבל, אף אחד לא עושה טובות לתושבים שלנו.

תומר גלאם: התושבים שלנו נותנים את החוסן הלאומי למדינת ישראל, לשרים, לקבינט, לצבא הגנה לישראל.

תומר גלאם: המספרים מדברים בעד עצמם.

תומר גלאם: האלוף מגיש דוח לשולחן של שר הביטחון ומבקשים להגיש אותו לישיבת הממשלה הקרובה, ביום ראשון קודם, ואני מתחנן.

תומר גלאם: רק מתי שאני מתחיל להפעיל אתה תקשורת, כולם רצים כדי לתת לי תשובות כאלה ואחרות.

תומר גלאם: חבר'ה, תפסיקו פוליטיקה, מדובר בדיני נפשות.

תומר גלאם: בעיר אשקלון מדובר בדיני נפשות.

תומר גלאם: רקטות עתירות משקל של 350 קילוגרם יודעות להגיע רק לעיר אשקלון ונפלה את כזאת בשטח פתוח ופערה חור בעומק של 15 מטרים ו-30 מטרים קוטר.

תומר גלאם: אם זה היה נופל ליד הבניינים, כולם היו קורסים.

תומר גלאם: מה יגידו אז לתושבים ברגע שייהרגו שם 250, 300 ו-400 אנשים?

תומר גלאם: שאין למדינה כסף?

תומר גלאם: מה ההבדל בין 40 או 50 נגעי חרדה מהעוטף ל-4,000 ילדים שאני לא יכול לתת להם מענה?

תומר גלאם: בעוטף כל שנתיים מחדשים.

תומר גלאם: כל הכבוד, שיחדשו, אבל חבר'ה, אתם לא נותנים לנו אפילו את הבסיס.

תומר גלאם: לא נגב וגליל, לא אזור פיתוח א', לא אזור עדיפות לאומית.

תומר גלאם: כלום.

תומר גלאם: אדוני היושב ראש, אני אומר לך שזה ביזיון.

תומר גלאם: ביזיון שאני כראש עיר צריך שנה להתרוצץ ולשים את הדברים.

תומר גלאם: חברים יושבים בקבינט הביטחוני, כולם יודעים את רמת הסיכון של העיר אשקלון.

תומר גלאם: כולם יודעים.

תומר גלאם: באחת הישיבות שקראו לי בעוטף, כשניסו להגלות אותי אבל בסופו של דבר לא עזר להם ובאתי, אמרתי לאלוף, גם לנציגות הדרום וגם לכל הבכירים שהיו שם שיהיו אמיצים ויגידו לי שאני יכול לשבת ויכול להיות רגע.

תומר גלאם: אף אחד לא קם כי הם יודעים בדיוק מה רמת הסיכון של הקו הכחול, של החדירה הימית, של רקטות עתירות משקל, של המיתקנים האסטרטגיים שאני לא רוצה אותם אצלי אבל נכפה עלי.

תומר גלאם: הפכו את העיר אשקלון לחצר האחורית של מדינת ישראל והעבירו את כל פי גלילות אלינו וכולם שתקו.

תומר גלאם: דיברת על קצ"א.

תומר גלאם: קצ"א עושה היום הסכמים עם האמירויות ואני צריך להתחנן להגיע לאיזה הסכם כזה או אחר שזה נמצא בידיים של המדינה.

תומר גלאם: על 400 דונם משלמים לי כמו מפעל של 15 דונם בעיר אשקלון.

תומר גלאם: הם נזקקים?

תומר גלאם: אבל המדינה מקבלת דיבידנד של 700 מיליון שקלים.

תומר גלאם: הם מקבלים 700 מיליון שקלים בשנה.

תומר גלאם: לא אכפת לי מהיכן יגיע הכסף, אדוני היושב ראש, שיגיע מהאמירויות, שיגיע מהקטארים, שיגיע מהחמאס, אבל שייתנו לתושבים שלי מה שמגיע להם.

תומר גלאם: כל שנה אני מכתת רגליים כדי לשמור על עיר איתנה, אני עושה הכול כדי לשמור על עיר מאוזנת וכל המטרה היא חוק השוויון.

תומר גלאם: מסחר ותעשייה, למה שיבואו אלי?

תומר גלאם: ילכו לשדרות, לקריית מלאכי, לנתיבות, לשדרות ויקבלו חוק עידוד השקעות הון.

תומר גלאם: מה הם יחפשו באשקלון?

תומר גלאם: למה?

תומר גלאם: אני תורם את תרומתי, ויושבים כאן ראשי ערים שמבינים את המשמעות שאתה חייב לשמור על התמהיל של 60 אחוזים הכנסות ממסחר ותעשייה ו-40 אחוזים ממגורים.

תומר גלאם: כל שנה אני אהפוך להיות גירעוני ב-30 ו-40 מיליון שקלים כי מי יפנה את הזבל?

תומר גלאם: מי ייתן את השירות?

תומר גלאם: מוסדות חינוך, היינו צריכים להתחנן כדי לקבל את התקציבים שאני צריך לקבל.

תומר גלאם: חבר'ה, די.

תומר גלאם: בואו לא נתבלבל.

תומר גלאם: אף אחד לא עושה טובה.

תומר גלאם: אני מאוד מעריך את כל מי שיושב כאן ליד השולחן ואני לא תוקף אתכם.

תומר גלאם: אני שמח על כך שנרתמתם.

תומר גלאם: למה הגעתי לתהליך הזה?

תומר גלאם: כי אני סומך על כל מי שיושב סביב השולחן כאן שבאמת יעשה את מה שצריך לעשות.

תומר גלאם: כשהילד שלי מרטיב בגיל 14 ואני צריך להתמודד עם זה ולא רק אני.

תומר גלאם: למה?

תומר גלאם: כי אין פתרון.

תומר גלאם: עד שאתה מקבל מרכז חוסן, אתה מקבל מבנה יביל ולמרות הכול בגלל כוח האדם המדהים שיש לי בעיר, ודיבר על זה חבר הכנסת כהן, ברווחה, אנחנו עושים את הכול אבל זה לא אותו הדבר.

תומר גלאם: זה לא אותו אמל"ח.

תומר גלאם: האמל"ח שמגיע לאשקלון הוא מסוכן והוא מורכב יותר.

תומר גלאם: המיתקנים האסטרטגיים הם מסוכנים יותר.

תומר גלאם: אדוני היושב ראש, אני נמנע, בגלל ההיבטים הביטחוניים, לא להעלות את הדברים.

משה גפני: אל תעלה את זה.

תומר גלאם: אבל מצד שני מה אני אומר לתושבים שלי כשיהיה לי מקרה, וקורים מקרים שהם חמורים?

תומר גלאם: גם בשוטף אי אפשר לטפל בילדים, לא בילדים ולא במבוגרים.

תומר גלאם: הייתי מרים ידיים בסבב הקודם, 36 רקטות קסאם התפוצצו מעלה ראש ואנחנו מגוננים על המבוגרים.

תומר גלאם: אמר לי האלוף שזה מטורף מה שהולך שם כי זה באמת מטורף.

תומר גלאם: אני אמשיך להילחם גם אם זה יהיה בחוקה וגם אם זה יהיה בכל דרך אבל אתם, אתם, נציגי הציבור, הנבחרים, כולם באו לאשקלון וראש העיר כיבד את כולם כשהגעתם, לא מחפש כותרות מי הביא, לא מעניין אותי מאיפה זה יבוא ומאיזו מפלגה, באמת שלא מעניין אותי.

תומר גלאם: לי אכפת רק מהתושבים שלי, איזה תשובות אני יכול לתת לתושבים ולומר להם, חבר'ה, למה אתם מופלים לרעה.

תומר גלאם: למה?

תומר גלאם: גם אתה ציוני וגם אתה בונה.

תומר גלאם: אני עם 12.000 יחידות דיור באוויר.

תומר גלאם: אתם מבינים את המשמעויות?

תומר גלאם: ראש העיר בא, נרתם, תורם את תרומתו.

תומר גלאם: אני יכול להזניח את השכבות המוחלשות?

משה גפני: יש לך דיון עם קצ"א?

משה גפני: אתה ביקשת ארנונה?

תומר גלאם: לצערי נחתם הסכם עם ראש העיר הקודם.

תומר גלאם: היה להם את חוק הזיכיון.

תומר גלאם: נגמר חוק הזיכיון.

תומר גלאם: הבעיה היא שאם אתה הולך לבית משפט, הם יביאו לך משפטנים ב-50 מיליון שקלים.

משה גפני: מה הם עונים לך?

תומר גלאם: הם אומרים זה מה שאנחנו משלמים.

תומר גלאם: גם היום הייתה לי איזו פגישה, בו אני אתן לך 20, בוא ניתן לך 22, זה כמו ביזנס.

תומר גלאם: חבר'ה, די.

תומר גלאם: תנו לי מה שמגיע לי.

תומר גלאם: הם עוסקים שם במסחר, תן לי ארנונה.

תומר גלאם: אתה יודע מה?

תומר גלאם: תן לי ארנונה שמגיעה לי.

תומר גלאם: 400 דונם, אני מקבל קרוב ל-25 דונם.

קרן ברק: תסביר למה לא הייתה החלטת ממשלה.

תומר גלאם: החלטת הממשלה לא כוללת את הכול.

קרן ברק: יש את החלטת הממשלה מצד אחד, יש את חוק עידוד השקעות הון מצד שני.

קרן ברק: הכול ביחד.

תומר גלאם: החלטת הממשלה היא קודם כל לפתור את האפליה של המסחר ותעשייה.

משה גפני: זה ברור.

משה גפני: שאלתי אל קצ"א.

תומר גלאם: אני אומר מה בהחלטה, כדי שתבין.

תומר גלאם: בנושא של המיגון הצלחתי לשכנע את משרד השיכון ורמ"י והוסיפו לנו בהתחדשות עירונית 25 אחוזים במקום 15 אחוזים, שזה יותר היתכנות כלכלית.

תומר גלאם: אמרתי שאין למדינה כסף לבנות את המיגון, תנו לי, יש לי קרקעות, אנחנו ניתן קרקע משלימה והם יבנו להם בתים חדשים וכך ניצור אינטגרציה בין אוכלוסייה מוחלשת לאוכלוסייה חזקה וגם נפתור את בעיית המיגון.

תומר גלאם: אבל ריבונו של עולם, זה לא הגיוני.

תומר גלאם: אדוני היושב ראש, אני יודע את היכולות שלך.

משה גפני: אין לי יכולות.

משה גפני: היכולות צריכות לחול על משהו.

תומר גלאם: אני מבקש ממך אדוני היושב ראש שתצאו בקריאה שלפני שתיפול הכנסת, לפחות נעביר את ההחלטה.

משה גפני: אנחנו חברי כנסת.

משה גפני: אנחנו מקבלים משכורת.

משה גפני: אם אתה תגיד לנו את ההחלטות, זה לא טוב.

תומר גלאם: אמרתי שאני מבקש.

משה גפני: אנחנו הולכים לזה.

משה גפני: תודה רבה אדוני ראש העיר.

משה גפני: אם אתה עוזב, תבוא לכנסת, אתה מדבר חבל על הזמן.

אנדרי בלאוסוב: כמו שראש העיר הציג, עיר קיימים פערי מיגון לכ-10,000 בתי אב.

אנדרי בלאוסוב: אנחנו כפיקוד העורף לא עוסקים בתעדוף של עיר זו או אחרת.

אנדרי בלאוסוב: אנחנו נסייע בכל פתרון שיקדם את הקטנת הפער במיגון שקיים היום.

משה גפני: יש לכם תקציב למגן את המקומות הלא ממוגנים באשקלון?

אנדרי בלאוסוב: אנחנו עושים פרויקטים בתקציב ייעודי שמתקבל.

משה גפני: זאת אומרת, אתם מחכים למשרד האוצר.

אנדרי בלאוסוב: כל מנת תקציב שתתקבל, אנחנו נממש אותה.

משה גפני: לכם יש תקציב לעניין הזה?

אנדרי בלאוסוב: לא.

אלכס קושניר: אדוני היושב ראש, יש לי שאלה.

אלכס קושניר: אתה זוכר שהיה כאן תקציב המשכי?

משה גפני: כן.

אלכס קושניר: הועבר כסף למשרד הביטחון, שלושה ומשהו מיליארד שקלים.

אלכס קושניר: הייתה אמורה לקום ועדה משותפת, ועדת חוץ וביטחון וועדת הכספים.

משה גפני: לא.

משה גפני: על משהו אחר.

משה גפני: יש ועדה משותפת.

משה גפני: לא הייתה ישיבה אבל יש ועדה משותפת.

אלכס קושניר: יש ועדה בלי ישיבה, יופי.

אלכס קושניר: אולי אפשר לדרוש הקצאה מהתקציב ההמשכי.

משה גפני: זה לא המקום.

משה גפני: המקום הוא להביא כסף.

משה גפני: הוא אומר לך שאין להם כסף במשרד הביטחון.

משה גפני: כל הכספים שהם סיכמו עם משרד האוצר לא כוללים את הכסף הזה.

משה גפני: משרד האוצר.

משה גפני: טל ישראלי.

משה גפני: אני מזהיר אותך, שלא תגידי אין כסף.

משה גפני: לא ביקשנו ממך לתת נאומים.

משה גפני: אנחנו יודעים שאת יודעת לנאום.

משה גפני: יש לנו מטרה בישיבה הזאת.

משה גפני: יש בעיה בעיר אשקלון.

משה גפני: יש שם 40,000 אזרחים לא ממוגנים והעיר אשקלון היא העיר המופגזת ביותר, בוודאי מהראשונות שמופגזות ביותר באזור הזה או בכלל במדינת ישראל.

משה גפני: האם יש תקציב כדי לעזור לעיר אשקלון כדי למגן את התושבים?

משה גפני: כמו שעשיתם בעוטף עזה, כמו שעשיתם בשדרות.

משה גפני: האם יש כסף לעניין הזה?

משה גפני: אל תתני לי נאום ציוני.

משה גפני: רק תגידי לי אם יש כסף.

טל ישראלי: הועבר תקציב במסגרת החלטת הממשלה 4265 שעברה בפברואר השנה.

טל ישראלי: הועבר תקציב בהתאם להחלטה.

טל ישראלי: כרגע מגובשת עוד החלטה במסגרתה ניתן מה שנידרש.

משה גפני: כמה כסף עבר?

טל ישראלי: בהחלטת הממשלה הקודמת?

טל ישראלי: אני לא יודעת להגיד לך בעל פה.

משה גפני: אבל את אומרת שעבר כסף.

משה גפני: כמה כסף עבר ולאן הוא הגיע?

טל ישראלי: הכסף הגיע בהתאם להחלטת הממשלה.

טל ישראלי: אפשר יהיה לבדוק.

משה גפני: אני רוצה לדעת על איזה סכום מדובר.

טל ישראלי: אני אבדוק לך בהחלטת הממשלה הקודמת.

טל ישראלי: בהחלטת הממשלה הנוכחית, אנחנו כרגע מדברים על סכום שעדיין לא התגבש באופן סופי .

משה גפני: בערך?

טל ישראלי: אני לא יודעת מה יהיה הסכום הסופי.

ינון אזולאי: את המינימום את יודעת?

ינון אזולאי: בין לבין?

ינון אזולאי: אם זה מתגבש, יש איזושהי הערכה.

ינון אזולאי: על ההחלטה הקודמת את לא יודעת ועל זה את לא יודעת, אז בואו נקצר, למה עלית ל-זום, מה לומר לנו?

משה גפני: הוועדה מבקשת לדעת.

משה גפני: תגידי לנו, אם את יכולה עדיין במהלך הישיבה, באיזה סכום מדובר.

משה גפני: אם לא, אני מבקש תשובה בתוך שלושה ימים.

משה גפני: בכמה כסף מדובר כדי לעזור לעיר אשקלון במיגון.

ליאור פרבר: אני יכול לעזור לטל מבחינת ההיבטים התקציביים ההחלטה כרגע היא בהיקף של קצת למעלה מ-200 מיליון שקלים.

ליאור פרבר: ייתכן שיידרשו תקציבים נוספים.

ליאור פרבר: ההחלטה היא דו שלבית, ל-2021 ו-2022.

ליאור פרבר: ה-200 מיליון מפוצלים.

משה גפני: כמה כסף צריך למיגון?

תומר גלאם: זה לא לטובת מיגון.

תומר גלאם: עברתי משרד משרד וכל משרד נתן את חלקו כמו שעשו בעוטף.

תומר גלאם: חינוך נתנו 20 מיליון וכולי.

משה גפני: ליאור, מה עם המיגון?

ליאור פרבר: אני אומר מה הפתרון וכמובן הוא לא נותן את הפתרון המלא, אבל זה פתרון שבעינינו הוא יצירתי וחדשני והוא יכול לתת פתרון לפחות חלקי.

ליאור פרבר: אנחנו בעצם נותנים קרקע משלימה, 25 אחוזים במקום 15 אחוזים ולכן האטרקטיביות בהתחדשות העירונית באזורים הלא ממוגנים, יש שם כ-6,000 תושבים, זה אמור לסייע ולהוציא לפועל את הפרויקט הזה.

ליאור פרבר: לכן בראייתנו זה צעד מאוד מאוד חשוב ומרכז.

ליאור פרבר: אין עלות תקציבית.

ליאור פרבר: לא תמיד ההיבט כאן הוא היבט תקציבי אלא לפעמים הוא ההיבט המהותי ובמקרה הזה זה מאוד חשוב שנוציא לדרך את ההתחדשות העירונית.

משה גפני: מה עם ההחלטה על אזור עדיפות א'?

ליאור פרבר: אנחנו עדיין בשיג ושיח ביחד עם משרד האוצר, משרד הכלכלה ומשרד המשפטים כדי לענות על השאלות שהם יציגו בפנינו בהקשר הזה.

משה גפני: למה זה לא היה בישיבת ממשלה.

ליאור פרבר: בגלל שעשו תהליך מאוד מאומץ.

ליאור פרבר: ההנחיה שהתקבלה אצלנו במשרד ראש הממשלה התקבלה לפני כשבוע וחצי, שבועיים, יצאנו לעבוד ועשינו תהליך מאומץ.

ליאור פרבר: ההחלטה, אני לא יודע אם היא מורכבת.

משה גפני: כולם מסכימים להחלטה הזאת?

משה גפני: גם האוצר.

ליאור פרבר: האוצר משתף פעולה ומסכים.

ליאור פרבר: שר האוצר מוביל אתנו ביחד את התהליך הזה.

ליאור פרבר: כרגע אני לא מזהה בעיות בהיבט התקציבי.

יעקב אשר: איזה תהליך, של הקרקע החלופית?

משה גפני: לא.

משה גפני: אזור עדיפות.

משה גפני: על מה אתה מדבר?

משה גפני: על איזו החלטה?

ליאור פרבר: ההחלטה בכללותה.

משה גפני: רגע.

משה גפני: אני מדבר על אזור עדיפות לאומית.

תומר גלאם: לגבי הנושא של אזור עדיפות לאומית, שאף אחד לא יתבלבל, בהחלטה אנחנו מעבירים מה שאישרו באוצר ובמשרד הכלכלה, זה אזור עדיפות לאומית א' למסחר ותעשייה, שזה למעשה נותן את המענה לתחרות שיש בינינו לבין האזור.

משה גפני: ההחלטה עליה ליאור מדבר, גם היא על אזור עדיפות לאומית.

אלכס קושניר: כל העיר?

תומר גלאם: כל אשקלון ואזורי תעשייה.

קרן ברק: זה כדי שלא ילכו לאזור תעשייה אחר אלא יבואו לשם.

משה גפני: מתי זה יהיה?

ליאור פרבר: מה שהוצג על ידי ראש העיר, אזור פיתוח א' לכל העיר אשקלון, כרגע בתוך ההמלצה, משרד המשפטים ביקש ללבן אתנו את הנושא הזה ואנחנו עונים על כל השאלות ביחד עם משרד הכלכלה ומשרד האוצר בתקווה שהסעיף הזה יישאר שם.

ליאור פרבר: אנחנו כרגע מתעקשים שהסעיף יישאר בתוך ההחלטה.

משה גפני: מתי זה אמור להגיע לממשלה?

ליאור פרבר: ביום ראשון הקרוב.

ליאור פרבר: קיימנו דיון אצל ראש הממשלה ביום ראשון בערב והיום בשעה 14:00 יש דיון עם כל הגורמים הרלוונטיים אצלי והמטרה היא שנתכנס ונעלה את זה ביום ראשון לישיבת הממשלה.

קרן ברק: למה זה לא הגיע ביום ראשון האחרון?

ליאור פרבר: משרד המשפטים חשב שלא ניתן מענה לנושאים משפטיים ולכן ביקשו שנדחה את זה בשבוע.

קרן ברק: והם הורידו את ההתנגדות?

משה גפני: הוא אומר שהם מעלים את זה.

ליאור פרבר: אנחנו בליבו של השיח עם שר המשפטים.

ליאור פרבר: רק כדי לסבר את האוזן, הם ביקשו גם כל מיני הבהרות.

ליאור פרבר: יש חוות דעת ביטחונית והם ביקשו לקבל הבהרות ממשרד הביטחון כדי שאפשר יהיה לעשות הערכה בצורה טובה יותר.

תומר גלאם: קיבלת את הנושא הזה של משרד הביטחון?

תומר גלאם: בלי משרד הביטחון עם אותה חוות דעת לא תוכל להתקדם.

ליאור פרבר: נכון.

ליאור פרבר: אנחנו ממתינים.

ליאור פרבר: משרד הביטחון אומר שהם יעבירו את חוות הדעת במהלך היום.

תומר גלאם: חשוב מאוד.

תומר גלאם: אדוני היושב ראש, במידה ולא תתקבל חוות הדעת, לא נוכל להעלות להחלטה.

יעקב אשר: לגבי חוק עידוד השקעות הון, זה קשור לזה או שזה בנפרד?

קרן ברק: זה בנפרד.

קרן ברק: זה חוק פרטי שלנו .

תומר גלאם: זה בחוקה.

יעקב אשר: לגבי החוק של עידוד השקעות הון.

תומר גלאם: הוא על המסחר והתעשייה, על אזור עדיפות לאומית א'.

יעקב אשר: בלי חקיקה הממשלה לא יכולה לעשות את זה?

תומר גלאם: לא.

תומר גלאם: לגבי אזורי תעשייה זה כן תופס.

תומר גלאם: לגבי הנושא של התושבים וההטבות במס, זה צריך לעבור בוועדה.

משה גפני: ליאור, תודה.

משה גפני: לגבי אזור עדיפות לאומית ואזור פיתוח א', זאת החלטת ממשלה.

משה גפני: זה מסור בידי הממשלה.

משה גפני: אני פשוט עושה סיכום ואתה בוודאי יודע את זה.

משה גפני: כדי לקחת עיר כמו אשקלון שהיא מופגזת, שיש צורך לאומי לעודד אנשים לבוא לתעשייה באשקלון – אמרת קודם נכון, העיר הולכת לגדול במספר התושבים שזאת ברכה גדולה אבל לא יהיו לה מקומות עבודה ולא אזורי מסחר ולא תעשייה.

משה גפני: לכן ברגע הופך להיות אזור עדיפות לאומית בהחלטת ממשלה ואזור פיתוח א', הנושא הזה מקדם את זה בכמה צעדים קדימה.

משה גפני: אני לא יודע אם זה בסוף פותר את הבעיה, אבל ברור שזה מקדם.

משה גפני: אני מציע להמתין עם החלטת הממשלה.

משה גפני: ליאור פרבר מדבר על יום ראשון הקרוב.

משה גפני: הוא אומר שהיה צריך לזה את משרד המשפטים.

משה גפני: אני מכין את הלשכה המשפטית אצלנו.

משה גפני: שיר, במידה ולא תהיה החלטת ממשלה, אני מציע שאנחנו נכין הצעת חוק שלנו שכל חברי הוועדה יחתמו עליה.

משה גפני: אני לא מבקש להכין את זה כי ליאור נשמע – והוא איש אמין – שהם הולכים לכיוון הזה והכיוון הזה הוא חלק גדול של פתרון הבעיה.

משה גפני: לגבי הנושא של הטבות מס, אני מציע להמתין עם זה.

משה גפני: הטבות מס, כדי לשנות, אנחנו צריכים לשנות את המפה.

משה גפני: כדי לשנות את המפה, הטבות מס זה חוק, זאת לא החלטת ממשלה, זה סיפור אחר כי השלכות הרוחב הן גדולות.

תומר גלאם: אדוני היושב ראש, רק לסבר את האוזן, דרך משרד הפנים את ההקלות בארנונה.

משה גפני: אני מגיע לזה.

תומר גלאם: זה יכול להיות בהחלטת ממשלה.

תומר גלאם: רק בגלל המספרים הם לא הכניסו את זה לסדר היום.

משה גפני: אני מגיע לזה.

משה גפני: לגבי הנחות בארנונה, שזה דבר שלישי שדיברנו עליו, הוא גם לא מופיע בהחלטת הממשלה.

משה גפני: הוא מופיע כללית.

משה גפני: אני מבקש שהוועדה תקבל החלטה שיש לשנות את הנושא הזה של הארנונה באשקלון.

משה גפני: אנחנו נפנה למשרד הפנים לבקש שיהיו הנחות בארנונה, שהמצב של הארנונה באשקלון יהיה שונה.

משה גפני: זה משהו אחר.

משה גפני: אם יש החלטה על אזור עדיפות לאומית ואזור פיתוח א', אנחנו נפנה למשרד הפנים ונבקש ארנונה אחרת.

תומר גלאם: דיברתי עם שר הפנים והוא כן מאשר את זה אבל הוא אומר שהוא צריך תוספת תקציבית.

תומר גלאם: מדובר ב-200 מיליון שקלים בשנה.

תומר גלאם: אני פונה לאוצר שייתן לי את הכסף הזה.

תומר גלאם: אני לא זה שאתנגד אבל אני צריך את הכסף.

משה גפני: בסדר.

משה גפני: אנחנו מחליטים שאנחנו מבקשים תוספת תקציב כדי לפתור את הבעיות של הארנונה ואנחנו מבקשים את זה משר הפנים.

קרן ברק: אנחנו כוועדת הכספים.

משה גפני: כן.

משה גפני: אנחנו כוועדה נמשיך לעקוב אחרי תמונת המצב.

משה גפני: אם יש החלטת ממשלה, הנה מה טוב.

משה גפני: אם אין החלטת ממשלה, אנחנו נכין הצעת חוק שאנחנו כולנו נחתום עליה.

משה גפני: אני מקווה שלא נגיע לזה כי הצעת חוק פרטית שלנו זה עימות עם הממשלה שאתה לא מעוניין בזה וגם אני לא מעוניין בזה.

משה גפני: אני רוצה שזה ילך על מסלול של אוטוסטרדה ואנחנו רוצים גם את העזרה למשרד הפנים לגבי הארנונה.

משה גפני: לגבי הטבות המס, אמרתי, זה צריך תיקון חקיקה קשה ולא פשוט.

משה גפני: לא יהיה לנו את רשות המסים אבל בואו נלך צעד אחד או שני צעדים, נעצור, נראה שאנחנו מבצעים את זה, ואם לא, נמשיך לעקוב אחרי העניין.

משה גפני: אני מודה לכל החברים שהגישו את ההצעה, לכל אלה שהשתתפו בדיון, אני מודה לך אדוני ראש העיר, חזק ואמץ ויהיה השם עמך.

משה גפני: תודה.